Den vorzichtigen, erbaren mannen, heren borghermesteren vnde radmannen der stat Reuele. Wy borgermestere vnde radmanne to Abo begheren juwer erbarcheyt to wetene, wo vor vns is ghewesen Niclaws Kurke, vnse borgher, vnde heft vns witlik ghedan, wo dat he rechte erfname sy vnde nemant negher edder syn ghelik Jönes Jönesson, myt iw gheheten Jönes Pappy, de myt iw doet geblewen is, zeligher dechtnisse, alzo vor vns vj vnser börghere hebben ghetuget myt eren sworen eden myt vp gherekeden vingheren. Woer vmme bydde wy iuwe beschedenheyt, dat gy wol wyllen to donde vmme vnser bede wyllen vnde syn dessen borger Nyclaws behulplik vnde vorderlik to sinen rechte, dat eme dat ghut werde gheantword, dat borger Jönes na gelaten heuet; dat wylle wy gherne vordenen in enen geliken ofte in groteren zaken, ofte syk dat also gheuellet, vnde hebbet des to vns eyne gantze to vorzicht, wes vorgescreuen Niclaws van dessen vorgescreuen nagelatene gude geantwort wert, dat gy edder de iuwe dar nene na maninge vmme liden solen, wente wy dar vulle vorwaringe van vnsen borgeren vor genomen hebben. To ener merer tuchnisse so hebben wy vnser stat ingezegel to rugge an dessen breff laten drucken. Gescreuen in den jare vnses Heren mc(d)xxj, vppe sunte Michel auende.